CELEX: 62009TN0389
Language: el
Date: 2009-06-22 00:00:00
Title: Υπόθεση T-389/09: Προσφυγή της 22ας Ιουνίου 2009 — Kay Labate κατά Επιτροπής

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/30
            
         Προσφυγή της 22ας Ιουνίου 2009 — Kay Labate κατά Επιτροπής
   (Υπόθεση T-389/09)
   2009/C 312/51
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Kay Labate (Tarquinia, Ιταλία) (εκπρόσωπος: I. Forrester, QC)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να διαπιστώσει ότι η Επιτροπή, μολονότι κλήθηκε προς τούτο, παρέλειψε να ενεργήσει, κατά την έννοια του άρθρου 232 ΕΚ·
            
         
               —
            
            
               να υποχρεώσει την Επιτροπή να λάβει τα αναγκαία μέτρα προκειμένου να συμμορφωθεί προς τη διάταξη του Πρωτοδικείου·
            
         
               —
            
            
               να δώσει προτεραιότητα στην υπό κρίση προσφυγή, προκειμένου να μην επιβαρυνθεί η δικογραφία με την κατάθεση χωριστού δικογράφου για την εφαρμογή της επείγουσας διαδικασίας, και να εκδώσει απόφαση εντός έξι εβδομάδων·
            
         
               —
            
            
               να διατάξει τη λήψη κάθε αναγκαίου μέτρου·
            
         
               —
            
            
               να καταδικάσει την Επιτροπή στα δικαστικά έξοδα
            
         
      Ισχυρισμοί και κύρια επιχειρήματα
   
   Στις 20 Φεβρουαρίου 2009, η προσφεύγουσα κάλεσε επισήμως την Επιτροπή να ενεργήσει, βάσει του άρθρου 232 ΕΚ, προκειμένου να την υποχρεώσει να εκδώσει απόφαση περί χαρακτηρισμού ως επαγγελματικής ασθένειας του καρκίνου των πνευμόνων από τον οποίο έπασχε ο αποβιώσας σύζυγος της προσφεύγουσας, όσον αφορά την εφαρμογή του άρθρου 73 του ΚΥΚ και της κοινής ρυθμίσεως σχετικά με την ασφάλιση των υπαλλήλων των Ευρωπαϊκών Κοινοτήτων κατά των κινδύνων ατυχήματος και επαγγελματικής ασθένειας.
   Καθόσον η Επιτροπή δεν εξέδωσε καμία απόφαση, ούτε γνωστοποίησε τη θέση της εντός της ταχθείσας προθεσμίας, η προσφεύγουσα ζητεί από το Πρωτοδικείο να διαπιστώσει, κατ’ εφαρμογή του άρθρου 232 ΕΚ, την παράλειψη της Επιτροπής η οποία, δεδομένου ότι δεν αποφάνθηκε εντός ευλόγου προθεσμίας επί του αιτήματος της προσφεύγουσας να χαρακτηρισθεί ως επαγγελματική η ασθένεια του συζύγου της, παρέβη τις υποχρεώσεις που υπέχει από το άρθρο 90 του ΚΥΚ και από το άρθρο 23 της κοινής ρυθμίσεως σχετικά με την ασφάλιση των υπαλλήλων των Ευρωπαϊκών Κοινοτήτων κατά των κινδύνων ατυχήματος και επαγγελματικής ασθένειας.